Tredje dagen med opptøyer i London

215 personer er arrestert, 25 siktet

Ordføreren og innenriksministeren har avbrutt ferien

Opptøyene sprer seg til Birmingham

FULL FYR: Ungdom maskert med skjerf kaster brannbomber mot politi i Hackney mandag ettermiddag. Foto: Reuters

Ungdom kastet hjemmelagede brannbomber på politiet

(VG Nett) Opptøyene i London har spredt seg til Hackney, der rasende ungdommer har angrepet opprørspoliti med mursteiner og «molotov cocktails».

Oppdatert 11. august 2011

Artikkelen er over ni år gammel

Det er tredje dagen på rad at ungdommer barker sammen med politiet i Londons gater. Direktebilder fra området Hackney, der opptøyene tok til igjen mandag ettermiddag, viser ungdommer maskert med skjerf som kastet hjemmelagede brannbomber, murstein og andre gjenstander mot politi i fullt opprørsutstyr.

BBC melder at opptøyene nå har spredd seg til Birmingham.

Ungdommene kaster seg over parkerte biler, knuser vinduene og hopper på panseret.







Flere søppelcontainere i full fyr ligger strødd i gatene, og politiet måtte rygge bakover da ungdommene begynte å kaste brannbombene. Flere politibiler ble også angrepet, skriver BBC .

Gatene er dekket med knust glass og stein, og flere biler står i brann. I området rundt Peckham står et butikklokale i full fyr uten at det er brannvesen eller andre hjelpemannskaper i nærheten.

Vet du noe? Har du bilder? Tips VG Nett!

Det var da politiet prøvde å stenge av et området rundt stasjonen i Hackney, som ligger øst i London, at de nye opptøyene brøt ut, skriver NTB. Ifølge BBC brøt uroen ut etter at politiet stoppet en mann for å ransake ham.

Noen av ungdommene har knust butikkvinduer, plyndret butikker og brukt det de fant til å kaste mot politiet. Flere butikkeiere har stengt av butikklokalene sine i frykt for å bli plyndret.

- Kaster stein

Mandag kveld er 300 ekstra politikonstabler kalt inn for å jobbe som opprørsstyrker i London, melder Sky News. Flere av dem har ikke rukket å ta oppfriskningskurset i å jobbe med opptøyer.

BBCs reporter i Hackney, Alix Kroeger, melder at stemningen er ekstremt anspent, og flere av ungdommene hadde bevæpnet seg med trestokker og metallstykker.

Les videre under bildet...

I BRANN: En bil står i brann etter at ungdommer og politi på nytt barket sammen i Hackney mandag kveld. Foto: Reuters



Flere politihelikopter svirrer over området rundt Mare Street, der mange av ungdommene løp nedover etter å ha blitt jaget vekk fra politisperringene, ifølge kanalen.

Volden spredde seg siden til Lewisham sør i London. Ifølge Sky News er det full stans på flere busslinjer i Peckham og Lewisham, og toget stopper ikke på stasjonen i Peckham. Kanalen melder at også en toetasjes buss, en såkalt «double-decker», er blitt satt fyr på i området.

Les også: Frykter liv har gått tapt i London-opptøyene

Avbrøt ferien

De nye opptøyene kommer samtidig som at Storbritannias innenriksminister Theresa May møter ledelsen i London-politiet for å diskutere nettopp gatekampene som oppstod i kjølvannet av at 29 år gamle Mark Duggan ble skutt av politiet i Tottenham torsdag i forrige uke.

Siden Duggan ble skutt har uroen spredd seg fra nordlige bydeler i London til Hackney i øst og helt til Brixton i sør. Ved Oxford Circus, midt i hjertet av byens turiststrøk, gjorde en gjeng på rundt 50 ungdommer skadeverk natt til mandag, skriver NTB.

BBC skriver at Theresa May avbrøt ferien for å prøve å løse problemene med uroen.

- Jeg hedrer politibetjentene som utsetter seg selv for fare. Det er ingen unndkyldninger for volden, de ansvarlige vil møte konsekvenser, sa hun i en kommentar ifølge Sky News.

Les også: London-opptøyene sprer seg

Også London-ordfører Boris Johnson avbryter ferien for å få til en løsning, melder Sky News.

Les videre under bildet...

ARRESTERT: En mann trekkes vekk fra opptøyene av opprørspolitiet etter massive sammenstøt mellom politi og ungdom i Hackney. Foto: Reuters

Kritiserer politiet

215 personer er arrestert og 25 siktet for å ha deltatt i helgens opptøyer i London, melder Sky News. Minst 35 politimenn er skadet.

Flere ledere i lokalsamfunnet sa mandag til avisen The Guardian at urolighetene kunne vært unngått dersom politiet hadde lyttet til deres advarsler i helgen. Flere av dem ga da beskjed om at den i utgangspunktet fredelige protesten mot drapet på Mark Duggan (29) kunne komme ut av kontroll dersom demonstrantene ikke raskt fikk snakke med politiet.

- Hvis en sentral polititjenestemann hadde kommet og snakket til oss, ville vi ha forlatt stedet. Det er utilgivelig at politiet avviste dialog, sier Stafford Scott, en lokal ildsjel som deltok på markeringen sammen med Duggans familie.

Visepolitiinspektør Steve Kavanagh ved London-politiet svarer at førsteprioritet for politifolkene som ble satt inn, var å beskytte brannmannskaper som ble angrepet da de skulle slukke branner.

- Vi kom ikke på etterskudd. Vi måtte prioritere, og ressursene ble satt inn der risikoen var størst. Vi opplevde en svært raskt tiltakende voldsbruk, sier han.

VG Nett kommer tilbake med mer.

PLYNDRING: En butikkinnehaver ser ut av sine knuste butikkvinduer i Brixton mandag morgen. For tredje dagen på rad angriper ungdom politiet og plyndrer butikker i London. Foto: AFP

Publisert: 08.08.11 kl. 18:25 Oppdatert: 11.08.11 kl. 11:44

Les også

Mer om Opptøyene i England